- అత్యంత ధనికుడైన భారతీయుడు ఆయనే
- రెండో స్థానంలోకి దిలిప్‌ సంఘ్వీ
- ఫోర్భ్స్‌ తాజా 'వాస్తవ సమయ ర్యాకింగ్స్‌'లో వెల్లడి
         న్యూయార్క్‌: ప్రపంచంలో అత్యంత ధనవంతుడైన భారతీయుడిగా మళ్లీ ముఖేశ్‌ అంబానీ తన స్థానాన్ని సుస్థిరం చేసుకున్నారు. తాజాగా రిలయన్స్‌ అధినేత అంబానీఆస్తుల విలువ 19.6 బిలియన్‌ డాలర్లకు చేరువవడంతో అగ్రస్థానం మళ్లీ అంబానీ వశమైంది. గత ఏడు వారాలుగా అగ్రస్థానంలో కొనసాగుతూ వస్తున్న సన్‌ ఫార్మా అధినేత దిలిప్‌ సంఘ్వీని రెండో స్థానంలోకి జారుకున్నారు. బలహీన మార్కెట్ల నేపథ్యంలో దిలిప్‌ సంఘ్వీకి చెందిన సన్‌ ఫార్మా కంపెనీ షేరు విలువ దాదాపు రెండు శాతం మేర క్షీణించింది దీంతో ఆయన ఆస్తుల విలువ 4.50 కోట్ల డాలర్ల మేర తగ్గింది. దీంతో సంఘ్వీ తన అగ్రస్థానాన్ని వదులుకోవాల్సి వచ్చింది. ఆయన మొత్తం ఆస్తుల విలువ 19.3 బిలియన్లకు చేరింది. మొత్తం ప్రపంచ వ్యాప్తంగా 50 మంది కుబేరుల జాబితాలో అంబానీ 46 ర్యాంకుతో, సంఘ్వీ 48వ ర్యాంకుతో సరి పెట్టుకోవాల్సి వచ్చింది. మార్చిలో ఫోర్భ్స్‌ వెల్లడించిన వార్షిక కుబేరుల జాబితాలోఅంబానీ 39వ ర్యాంకును, సంఘ్వీ 44వ స్థానాన్ని పొందిన సంగతి తెలిసిందే. ఈ జాబితా వెలువడిన రెండు రోజులకే సన్‌ ఫార్మా షేర్లలో ఏర్పడిన ర్యాలీ కారణంగా సంఘ్వీ ప్రపంచంలోనే అతి ధనికుడైన భారతీయుడిగా అవతరించారు. బిల్‌గేట్స్‌ 80.3 బిలియన్‌ డాలర్ల ఆస్తుల విలువతో ఈ జాబితాలో అగ్రస్థానంలో నిలిచారు. తాజా వాస్తవ సమీకరణల మేరకు అంబానీ, సంఘ్వీల తరువాతి స్థానాలలో అజీం ప్రేమ్‌జీ, లక్ష్మీ మిట్టల్‌, శివ నడార్‌, కుమార మంగళం బిర్లా, ఉదరు కోతక్‌, సనీల్‌ మిట్టల్‌, సైరస్‌ పూనావాలా మరియు గౌతం అదానీలు టాప్‌ టెన్‌ ర్యాంకులలో కొనసాగుతున్నారు.
మీ స్నేహితులకు రికమెండ్ చెయ్యండి